Mikloško, Jozef, poslanec NR SR (2014-02-05):
Vážená pani podpredsedníčka, vážení kolegovia, kolegyne, pár slov. Ten zákon sem náhle padol, tak som sa len rýchlo pripravoval, ale pár slov dedka, vlastne už aj pradedka, ktorý tých vnukov má okolo seba dosť. Je to dobrý zákon, komplexný, by som povedal, humánny, prosociálny, dobre spracovaný. Vychádza z reality, ktorá tu je, pozná ju a snaží sa ju riešiť. A nebol to ľahký zákon, lebo naozaj je tam myslené na všetko, až možno až príliš detailne a tak to asi má byť. Chcem podotknúť, že takéto detské skupiny, samozrejme, tu existujú. Mamička má jedno-dve deti, možno aj tri. Stará sa o nich a tak zoberie jej susedku, druhú, tretiu. Hrá sa s nimi a tak ďalej, samozrejme, treba to legalizovať. Treba dať tomu nejaké pravidlá a treba umožniť tým, ktorí to potichu robia, susedsky, aby to mohli robiť proste profi a podľa zákona. Ja si tiež myslím, že tie fyzické osoby aj bez detí by tam mohli byť, už či tie deti im vyrástli, alebo ich snáď nikdy nemali, alebo prípadne sú aj slobodní a majú radi veľmi deti a môžu sa im venovať. Toto je určité obmedzenie, že len matka s dieťaťom. Ale aj takých je tiež dosť, ale dal by som tam aj ďalší paragraf. Snáď v druhom čítaní to príde. Nie je mi jasné, ako je to so vzdelaním. Vzdelanie. Potrebujete v materskej škole alebo niekde inde potrebujete dokumenty, pedagogické vzdelanie a tak ďalej, tam sa na to nepozerá? Toto som neprečítal, ale nedozvedel som sa, ako to tam vlastne je. Ja som bol teraz v sobotu v Seni, to je pri Košiciach, v materskej škôlke, ktorá patrí teda mestu alebo dedinke, no a som bol mimoriadne prekvapený, ako si z eurofondov dokázali veľmi pekne pripraviť unikátne prístroje, triedy. Treba ich veľmi pochváliť. Určite sociálny fond alebo možno aj nejaké iné existujú, ktoré by toto mohli podporiť. Tam je problém ten, že keby každá rodinka, ktorá chce toto robiť, mala ten fond žiadať, vieme, že sa z toho fondu vždy veľa potratí kdekade na čo. Nemohol by byť nejaký vzorový projekt napísaný, ktorý by potom už všetci kopírovali alebo napísali si tam svoje dáta? To by veľmi tým ľuďom pomohlo. Keby bol jeden odberateľ, ktorý by musel byť nejako inštitucionalizovaný, aby prípadne mohol potom dávať tým, ktorí sa do tohto vmestia. Čo sa týka tej bezodplatnosti. To sa mi neľúbi, lebo keď je niekto veľmi altruistický a až príliš sociálny, prosociálny, tak, samozrejme, môže to robiť aj zadarmo, pochopiteľne, ale do výšky oprávnených nákladov. Ja by som povedal, že to je mamička, ktorá sa tomuto venuje. Iste je to ťažká práca, kvalifikovaná práca, tak jej treba dať aj nejakým spôsobom zarobiť, keď sa už tomuto venuje, alebo jej umožniť nejaký odpis daní, alebo nejakú inú výhodu by mala mať za to, že si takúto vážnu aj zodpovednú prácu berie na seba. Tam hneď je kopu pokút, ak by niečo urobila. Ale aj opačne, myslím si, že musí niečo z toho mať. Posledná vec, 24 detí sa mi zdá moc, lebo to niekedy býva v bytoch alebo v nejakých menších zariadeniach. 24 detí tam pobehovať – je troška náročné pre takú skupinu, ale ako maximálny stav nakoniec, keď to tam je, nie je to zlé. Neviem si predstaviť škôlku s 24 deťmi v nejakom rodinnom domčeku. V lete ešte-ešte. Záverečná poznámka – vieme, že je tu demografická kríza, že starí stále starnú, nie a nie umrieť. Stále je ich viac. A mladí, detí sa rodí menej, stále menej rodia. Za chvíľku ich bude aj 30, v niektorých krajinách aj 40 % starých ľudí. To je problém sám osebe. To, že sa deti nerodia, ani Slovensko v tom nie je žiadny fenomén, skôr je na spodnej stránke tabuľky. To znamená aj pre štát, že treba podporovať rodinu, treba podporovať rodinu s deťmi, treba podporovať rodenie detí a tak ďalej, aby boli detské skupiny a snáď neboli deti do nich. Ďakujem.